CELEX: 32009R0895
Language: ro
Date: 2009-09-23 00:00:00
Title: Regulamentul (CE) nr. 895/2009 al Comisiei din 23 septembrie 2009 privind clasificarea anumitor mărfuri în Nomenclatura combinată

29.9.2009   
            
            
               RO
            
            
               Jurnalul Oficial al Uniunii Europene
            
            
               L 256/3
            
         
      REGULAMENTUL (CE) NR. 895/2009 AL COMISIEI
   
   din 23 septembrie 2009
   privind clasificarea anumitor mărfuri în Nomenclatura combinată
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesară adoptarea unor măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 a stabilit regulile generale pentru interpretarea Nomenclaturii combinate. Aceste reguli se aplică, de asemenea, oricărei alte nomenclaturi care se bazează integral sau parțial pe această nomenclatură sau care adaugă acesteia orice fel de subdiviziuni suplimentare și care este stabilită prin dispoziții comunitare specifice, în vederea aplicării de măsuri tarifare sau de altă natură referitoare la schimbul de mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului prevăzut în anexă trebuie clasificate la codurile NC indicate în coloana 2, în conformitate cu explicațiile indicate în coloana 3 a tabelului respectiv.
            
         
               (4)
            
            
               În conformitate cu articolul 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), este indicat să se prevadă posibilitatea invocării în continuare de către titular, pentru o perioadă de trei luni, a informațiilor tarifare obligatorii emise de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Comitetul Codului vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului prevăzut în anexă sunt clasificate în Nomenclatura combinată la codurile NC indicate în coloana 2 a tabelului respectiv.
   Articolul 2
   Informațiile tarifare obligatorii emise de autoritățile vamale ale statelor membre, care nu sunt conforme cu prevederile prezentului regulament, pot fi invocate în continuare, pentru o perioadă de trei luni, în conformitate cu articolul 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 23 septembrie 2009.
      
         
            Pentru Comisie
         
         László KOVÁCS
         
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Argumentare
               
            
                  (1)
               
               
                  (2)
               
               
                  (3)
               
            
                  Gheată care acoperă glezna. Talpa ghetei este confecționată din cauciuc, însă cea mai mare parte a tălpii exterioare este decupată și permite inserarea, în partea scobită, a unor diverse tălpi exterioare.
                  Pentru vânzarea cu amănuntul, ghetele sunt prezentate sub forma unui set, împreună cu două perechi de tălpi exterioare inserabile și cu un instrument de metal necesar pentru fixarea tălpilor. Una dintre perechile de tălpi exterioare inserabile este compusă din tălpi de cauciuc, foarte scobite, specifice ghetelor de trekking. Cealaltă pereche este compusă din tălpi exterioare confecționate din material textil (aproximativ 8 mm de pâslă), care, potrivit documentației importatorului, pot fi utilizate pentru a merge prin ape puțin adânci.
                  Talpa propriu-zisă a ghetei reprezintă doar o mică porțiune din talpa exterioară, având forma unei borduri aproape neîntrerupte pe marginea tălpii. Această mică parte a tălpii exterioare este confecționată din același cauciuc ca și talpa de trekking inserabilă.
                  Ghetele nu pot fi utilizate fără tălpile inserabile.
                  Tălpile interioare au o lungime de peste 24 cm.
                  Căputa ghetei este compusă din mai multe bucăți de piele cusute între ele și separate prin 9 inserții de plasă metalică și 4 inserții de material textil. Cea mai mare parte a suprafeței exterioare a căputei este confecționată din piele. Interiorul ghetei este căptușit cu material textil.
                  Gheata nu este nici impermeabilă, nici rezistentă la apă.
                  Încălțămintea poate fi utilizată de bărbați și de femei.
                  (gheată de trekking)
                  (A se vedea fotografiile nr. 650 A, 650 B și 650 C) (1)
                  
               
               
                  6403 91 13
               
               
                  Clasificarea se stabilește pe baza regulilor generale 1, 2(a), 3(b) și 6 pentru interpretarea Nomenclaturii combinate, a notelor 4(a) și (b) la capitolul 64 și pe baza textului codurilor NC 6403, 6403 91 și 6403 91 13.
                  Întrucât tălpile exterioare inserabile de cauciuc, tipice pentru ghetele de trekking, se potrivesc cu căputele, acest articol de încălțăminte este destinat să fie utilizat și montat, în principal, ca gheată de trekking. În plus, mica bordură de talpă exterioară care se păstrează pe marginea tălpilor ghetelor se potrivește perfect cu tălpile de trekking inserabile. În schimb, nu este clară utilitatea tălpilor exterioare inserabile confecționate din material textil. În apă, utilizarea acestora poate fi doar foarte limitată, deoarece căputa ghetei nu este nici impermeabilă și nici rezistentă la apă. În consecință, tălpile inserabile din material textil sunt accesorii destinate a fi utilizate exclusiv în situații specifice, ameliorând astfel utilizarea produsului.
                  Ghetele și tălpile de cauciuc inserabile trebuie, prin urmare, clasificate ca articol complet, dar nemontat, în sensul regulii 2(a) a doua teză din Regulile generale pentru interpretarea Nomenclaturii combinate.
                  Suprafața tălpii exterioare care are contact cu solul este confecționată din cauciuc, în sensul notei 4(b) la capitolul 64; și, prin urmare, încălțămintea are tălpi exterioare din cauciuc.
                  Deoarece cea mai mare parte a suprafeței exterioare a căputei este confecționată din piele, materialul căputei este pielea, în sensul notei 4(a) la capitolul 64.
                  Pentru vânzarea cu amănuntul, tălpile inserabile din material textil sunt prezentate sub forma unui set, împreună cu ghetele de trekking nemontate și cu instrumentul de metal necesar pentru montarea articolului. Acest set trebuie clasificat ca și când ar fi compus doar din ghetele de trekking, deoarece acestea conferă caracterul esențial al setului, în sensul regulii generale 3(b). Tălpile inserabile din material textil și instrumentul de metal sunt doar accesorii ale ghetelor.
                  Astfel, setul trebuie clasificat ca încălțăminte cu tălpi exterioare din cauciuc și căpute de piele.
               
            
         
      
         
      
         
      
         (1)  Fotografiile au un caracter pur indicativ.